น้ำมันลบ-หุ้นปิดร่วง 116.57 จุด
ดัชนีดาวโจนส์ตลาดหุ้นนิวยอร์กปิดร่วงลง 116.57 จุดที่ 15,122.02 จุด หลังบีโอเจเมินออกมาตรการใหม่ ด้าน ราคาน้ำมันปิด ลดลง 39 เซนต์ ที่ 95.38 ดอลลาร์ต่อบาร์เรล
12 มิ.ย. 2556

ดัชนีดาวโจนส์ตลาดหุ้นนิวยอร์กปิดร่วงลง 116.57 จุดที่ 15,122.02 จุด หลังบีโอเจเมินออกมาตรการใหม่ ด้าน ราคาน้ำมันปิด ลดลง 39 เซนต์ ที่ 95.38 ดอลลาร์ต่อบาร์เรล
ดัชนีเฉลี่ยอุตสาหกรรมดาวโจนส์ร่วงลง 116.57 จุด หรือ 0.76% ปิดที่ 15,122.02 จุด ดัชนี S&amp;P 500 ลดลง 16.68 จุด หรือ 1.02% ปิดที่ 1,626.13 จุด และดัชนี Nasdaq ลดลง 36.82 จุด หรือ 1.06% ปิดที่ 3,436.95 จุด
ธนาคารกลางญี่ปุ่น(บีโอเจ) มีมติคงนโยบายการเงินแบบผ่อนคลายพิเศษในการประชุมวันนี้ ซึ่งสร้างความผิดหวังให้กับนักลงทุนที่คาดว่าบีโอเจอาจอัดฉีดเงินกู้อัตราดอกเบี้ยต่ำให้กับธนาคารพาณิชย์ หรือออกมาตรการใหม่ๆเพิ่มเติม เพื่อสกัดการปรับตัวขึ้นของอัตราดอกเบี้ยระยะยาว
นอกจากนี้ ตลาดยังได้รับแรงกดดันจากความวิตกกังวลที่ว่า เฟดอาจจะลดขนาดโครงการซื้อพันธบัตรในเวลาที่เร็วกกว่ากำหนด หลังจากสหรัฐเปิดเผยว่า ตัวเลขจ้างงานนอกภาคเกษตรเพิ่มขึ้น 175,000 ตำแหน่งในเดือนพ.ค. ส่วนอัตราว่างงานขยับขึ้นแตะ 7.6% ในเดือนพ.ค. จาก 7.5% ในเดือนก่อนหน้า ซึ่งก่อนหน้านี้นักวิเคราะห์คาดการณ์ว่าการจ้างงานเดือนพ.ค.จะเพิ่มขึ้น 167,000-170,000 ตำแหน่งโดยประมาณ และคาดว่าอัตราว่างงานจะทรงตัวที่ 7.5%
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม ลดลง 39 เซนต์ ปิดที่ 95.38 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 99 เซนต์ ปิดที่ 102.96 ดอลลาร์ต่อบาร์เรล
 ในรายงานด้านตลาดน้ำมันประจำเดือนมิถุนายน กลุ่มโอเปกประมาณการณ์อุปสงค์พลังงานโลกปี 2013 อยู่ที่ 89.65 ล้านบาร์เรลต่อวัน ลดลงจากรายงานเมื่อเดือนก่อน ที่คาดคะเนว่าอุปสงค์พลังงานโลกน่าจะอยู่ราวๆ 89.66 ล้านบาร์เรลต่อวัน